ຂຽນເມື່ອ: ມ.ກ.. 31, 2014
| ມີ
3 ຄຳເຫັນ
ແລະ
0 trackback(s)
ພັກແມ່ນອົງການຈັດຕັ້ງການເມືອງຂອງຜູ້ທີ່ສະໝັກໃຈຂອງຄົນອຸດົມການດຽວກັນໃນການຕໍ່ສູ້ເພື່ອຜົນປະໂຫຍດຂອງຊົນຊັ້ນ ຫຼື ຊັ້ນຄົນທີ່ແນ່ນອນ. ຄຳສັບທີ່ວ່າ: " ພັກກຳອຳນາດ ", " ພັກກຳອຳນາດການປົກຄອງ " ແມ່ນໄດ້ຖືກໃຊ້ຢູ່ບັນດາປະເທດຕາເວັນຕົກມາດົນແລ້ວ, ໃຊ້ເພື່ອຊີ້ແຈງທີ່ຕັ້ງ ພາລະບົດບາດ ແລະ ຄວາມຮັບຜິດ ຊອບຂອງພັກທີ່ໄດ້ມີອຳນາດການປົກຄອງ; ເພື່ອໄຈ້ແຍກລະຫວ່າງພັກກຳອຳນາດ ແລະ ພັກບໍ່ກຳອຳນາດ, ພັກບໍ່ກຳອຳນາດແມ່ນພັກບໍ່ທັນໄດ້ຍາດໄດ້ອຳນາດ ຫຼື ທີ່ຕັ້ງກົງ ກັນຂ້າມ. ໃນສັງຄົມທີ່ມີຫຼາຍຊົນຊັ້ນ ແລະ ຫຼາຍຊັ້ນຄົນ, ອາດມີໜຶ່ງພັກ ຫຼື ຫຼາຍພັກ, ໃນນັ້ນ ມີພັກກຳອຳນາດ, ມີພັກບໍ່ກຳອຳນາດ ແລ້ວແຕ່ເງື່ອນໄຂ ແລະການຊັ່ງຊາ ກຳລັງຕົວຈິງຂອງແຕ່ລະປະເທດ, ບາງຄັ້ງອາດມີໜຶ່ງພັກ ຫຼື ພັກຈຳນວນໜຶ່ງຮ່ວມກັນຂຶ້ນອຳນາດ. ພັກກຳອຳນາດມີຄວາມໝາຍວ່າ ພັກນຳພາອຳນາດການປົກຄອງ, ຄອບງຳອຳນາດການປົກຄອງ, ເຮັດໃຫ້ການເຄື່ອນໄຫວທຸກຢ່າງຂອງອຳນາດປົກຄອງ ສະແດງອອກ ແລະ ປະຕິບັດຕາມແນວຄິດ, ແນວທາງຂອງພັກນັ້ນ, ສອດຄ່ອງກັບ ອຸດົມການ ແລະ ຮັບໃຊ້ສິດຜົນປະໂຫຍດຂອງຊົ້ນຊັ້ນ, ຊັ້ນຄົນ ທີ່ພັກດັ່ງກ່າວເປັນຕົວແທນ.
ຢູ່ລາວຫຼັງຈາກການປະຕິວັດຊາດປະຊາທິປະໄຕສຳເລັດລົງໃນເດືອນ ທັນວາ ປີ 1975 ພັກປະຊາຊົນປະຕິວັດລາວໄດ້ກາຍມາເປັນພັກກຳອຳນາດ. ສິ່ງດັ່ງກ່າວບໍ່ແມ່ນມີ ໂດຍບັງເອີນ, ອັນນີ້ແມ່ນໝາກຜົນແຫ່ງການຕໍ່ສູ້ອັນຍາວນານຂອງພັກ, ຂອງປວງຊົນລາວ. ແລະ ໄດ້ຮັບການສ້າງຕັ້ງຂຶ້ນໃນປີ 1955, ເປັນໄລຍະເວລາ 20 ປີ ແຫ່ງ ການຜ່ານຜ່າ, ເສຍສະຫຼະ, ທົບສອບ ພະນັກງານ ສະມາຊິກພັກ, ປະຊາຊົນຈຳນວນຫຼາຍ ໃນນັ້ນມີການນຳທີ່ເດັ່ນຂອງພັກໄດ້ເສຍສະຫຼະ, ການຕໍ່ສູ້ອັນລຳບາກຢ່າງພິລະ ອາດຫານ ລາວຈຶ່ງສາມາດປົດປ່ອຍຊາດໄດ້ ພັກປະຊາຊົນປະຕິວັດລາວຈຶ່ງສາມາດຍາດໄດ້ອຳນາດກາຍເປັນພັກກຳອຳນາດໃນຂອບເຂດທົ່ວປະເທດ, ນຳພາປະເທດຊາດ ກ້າວຂຶ້ນສັງຄົມນິຍົມ. ບັນດາໝາກຜົນທີ່ປະຊາຊົນໄດ້ຮັບພາຍໃຕ້ການນຳພາຂອງພັກ ໄດ້ເຮັດໃຫ້ປະຊາຊົນເຫັນແຈ້ງວ່າ ຢູ່ລາວມີພຽງແຕ່ພັກປະຊາຊົນປະຕິວັດລາວ ທີ່ສາມາດນຳພາປະຊາຊົນສ້າງຊີວິດທີ່ອີ່ມໜຳສຳລານ, ມີິສິດເສລີພາບ ແລະ ຄວາມຜາສຸກ, ສິດຜົນປະໂຫຍດຂອງປະຊາຊົນບັນດາເຜົ່າຕິດພັນກັບພາລະກິດຂອງພັກ, ເປົ້າໝາຍ ແລະ ອຸດົມການຂອງພັກກໍ່ແມ່ນຄວາມມຸ່ງມາດປາດຖະໜາ, ຄວາມມຸ່ງຫວັງຂອງປະຊາຊົນ. ມີ້ນີ້, ໃນຖານະເປັນພັກກຳອຳນາດ, ພັກປະຊາຊົນປະຕິວັດລາວ ຮັບຮູ້ແຈ້ງຕໍ່ຄວາມຮັບຜິດຊອບຂອງຕົນຕໍ່ກັບປະເທດຊາດ ແລະ ປະຊາຊົນບັນດາເຜົ່າ ເພື່ອກຳນົດແນວທາງພັດທະນາປະເທດຊາດ, ບົນພື້ນຖານດັ່ງກ່າວເສີມຂະ ຫຍາຍກຳລັງແຮງສັງລວມຂອງທົ່ວລະບົບການເມືອງ ຂອງທົ່ວສັງຄົມ, ເພື່ອຈັດຕັ້ງປະຕິບັດແນວທາງດັ່ງກ່າວໃຫ້ປະສົບຜົນສຳເລັດ, ພ້ອມກັນນັ້ນ ກໍ່ກຳນົດເນື້ອໃນ ແລະ ແບບແຜນການນຳພາຂອງພັກ, ເສີມຂະຫຍາຍດ້ານຕັ້ງໜ້າ, ກຳຈັດດ້ານຫຍຸ້ງຍາກ, ສະກັດກັ້ນ ແລະ ປັບປຸງບັນດາຄວາມສ່ຽງຂອງບັນຫາພັກໜຶ່ງພັກດຽວກຳ ອຳນາດ.
ເມື່ອເວົ້າເຖິງພັກກຳອຳນາດ ແມ່ນເວົ້າເຖິງພັກນັ້ນນຳພາທົ່ວສັງຄົມ, ນຳໃຊ້ກົງຈັກລັດສັງລວມ ແລະ ເສີມຂະຫຍາຍກຳລັງແຮງຂອງທົ່ວປວງຊົນ ເພື່ອເຮັດໃຫ້ທັດສະ ນະຂອງພັກກຳບົດບາດເປັນເຈົ້າຕໍ່ກັບການພັດທະນາສັງຄົມ, ເປົ້າໝາຍ, ແນວທາງຂອງພັກ ໄດ້ຮັບການຈັດຕັ້ງປະຕິບັດໃນທົ່ວສັງຄົມ. ພັກກຳອຳນາດໝາຍຄວາມວ່າ ພັກຕ້ອງຮັບຜິດຊອບຕໍ່ປະຊາຊົນ ແລະ ຕໍ່ປະເທດຊາດ.
ເມື່ອກາຍເປັນພັກກຳອຳນາດ ພັກຍັງມີເງື່ອນໄຂເປັນຕົວແທນໃຫ້ແກ່ຊົນຊັ້ນຕົນ, ກາຍເປັນກອງລະວັງໜ້າການເມືອງໃຫ້ແກ່ທັງຊາດ. ສິ່ງສຳຄັນຕັດສິນ ແມ່ນພັກ ຕອງກຳໄດ້ທາດແທ້ປະຕິວັດ ວິທະຍາສາດຂອງຕົນ, ບໍ່ປ່ຽນທາດ ແລະ ມີແບບແຜນການນຳພາທີ່ຖືກຕ້ອງ.